Source: http://www.europarl.europa.eu/doceo/document/TA-8-2015-0137_MT.html
Timestamp: 2020-01-22 17:03:45+00:00
Document Index: 1571172

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: L-Uffiċċju Ewropew ta' Appoġġ fil-qasam tal-Asil (EASO) - L-Erbgħa, 29 ta' April 2015
Proċedura : 2014/2126(DEC)
Ċiklu relatat mad-dokument : A8-0085/2015
437k 96k
Kwittanza 2013: L-Uffiċċju Ewropew ta' Appoġġ fil-qasam tal-Asil (EASO)
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2013 (2014/2126(DEC))
– wara li kkunsidra l-kontijiet annwali finali tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013, flimkien mat-tweġibiet tal-Uffiċċju(1),
– wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Uffiċċju għall-implimentazzjoni tal-baġit għas-sena finanzjarja 2013 (05304/2015 – C8-0054/2015),
– wara li kkunsidra r-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil(5), u b'mod partikolari l-Artikolu 35 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8–0085/2015),
1. Jagħti l-kwittanza lid-Direttur Eżekuttiv tal-Uffiċċju Ewropew ta' Appoġġ fil-qasam tal-Asil għall-implimentazzjoni tal-baġit tal-Uffiċċju għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Uffiċċju Ewropew ta' Appoġġ fil-qasam tal-Asil, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 102.
(2) ĠU C 442, 10.12.2014, p. 102.
(5) ĠU L 132, 29.5.2010, p. 11.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013 (2014/2126(DEC))
1. Jinnota li l-kontijiet annwali finali tal-Uffiċċju Ewropew ta' Appoġġ fil-qasam tal-Asil huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Uffiċċju Ewropew ta' Appoġġ fil-qasam tal-Asil, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013 (2014/2126(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013,
A. billi, skont ir-rapporti finanzjarji tiegħu, il-baġit finali tal-Uffiċċju Ewropew ta' Appoġġ fil-qasam tal-Asil ("l-Uffiċċju") għas-sena finanzjarja 2013 kien jammonta għal EUR 10 500 000; billi l-baġit kollu tal-Uffiċċju ġej mill-baġit tal-Unjoni;
B. billi l-Qorti tal-Awdituri, fir-rapport tagħha dwar il-kontijiet annwali tal-Uffiċċju Ewropew ta' Appoġġ fil-qasam tal-Asil għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Uffiċċju huma affidabbli u li t-tranżazzjonijiet ta' bażi huma legali u regolari;
1. Jikkonstata mir-rapport tal-Qorti li fir-rigward tat-12-il kumment magħmul mill-Qorti fir-rapport tagħha tal-2012, tnejn huma issa mmarkati bħala "Ikkompletata", waħda bħala "Għadha għaddejja", tmienja bħala "Mhux Applikabbli" u waħda bħala "Pendenti";
2. Jirrikonoxxi mill-Uffiċċju li għamel inventarju fiżiku li ġie ffinalizzat fl-aħħar tal-2013;
3. Jirrikonoxxi mill-Uffiċċju li l-informazzjoni dwar l-impatt tal-attivitajiet tiegħu fuq iċ-ċittadini tal-Unjoni hija disponibbli fuq is-sit tal-internet tiegħu permezz tal-pubblikazzjoni annwali ta' dokumenti, inklużi stqarrijiet għall-istampa, bullettini ta' kull xahar jew tweġibiet diretti għal talbiet minn ċittadini tal-Unjoni;
Kummenti dwar l-affidabbiltà tal-kontijiet
4. Jinnota bi tħassib mir-rapport tal-Qorti li l-bażi għal ammont dovut ta' EUR 40 000 relatat ma' spejjeż u allowances għall-persunal li daħal fis-servizz fl-2013 ma kinitx disponibbli matul l-awditu; jirrikonoxxi mill-Uffiċċju li l-ammont dovut kien stima waqt l-istennija għall-konferma tad-drittijiet kollha li jkunu waslu għand il-persunal;
5. Jinnota mill-Uffiċċju li s-sistema ta' kontabilità tiegħu effettivament ġiet ivvalidata mill-uffiċjal tal-kontabilità tiegħu;
6. Jinnota li l-isforzi ta' monitoraġġ tal-baġit matul is-sena finanzarja 2013 irriżultaw f'rata ta' implimentazzjoni tal-baġit ta' 87,34 % u li r-rata ta' eżekuzzjoni tal-approprjazzjonijiet ta' pagament kienet 87,18 %; jenfasizza li l-Uffiċċju tejjeb ir-rata ta' eżekużżjoni tiegħu tal-approprjazzjonijiet ta' pagament b'mod sinifikanti meta mqabbla mas-sena preċedenti;
7. Jinnota bi tħassib mir-rapport tal-Qorti li l-ħtiġijiet baġitarji kienu sopravalutati bi 13 % u li l-approprjazzjonijiet impenjati riportati kienu 24 % tat-total tal-approprjazzjonijiet impenjati, li minnhom 13 % ma kinux koperti minn impenn ġuridiku;
8. Jieħu nota li r-riporti tal-approprjazzjonijiet impenjati prinċipalment jirrigwardaw il-linji baġitarji ta' Titolu II u Titolu III u, fil-parti l-kbira tagħhom, huma maħsuba għal fatturi li għadhom ma waslux jew li tħallsu fl-aħħar tas-sena jew meta s-servizzi inkwistjoni ma ngħatawx;
9. Jinnota l-miżuri li ttieħdu mill-Uffiċċju sabiex jitnaqqas u jiġi salvagwardjat il-livell għoli ta' approprjazzjonijiet ta' impenn riportati, bħal rapporti ta' kull xahar dwar l-eżekuzzjoni tal-baġit, ir-rieżami annwali tal-baġit ta' nofs is-sena u l-adozzjoni tar-Regolament Finanzjarju l-ġdid tiegħu;
10. Jinnota li għad hemm lok konsiderevoli għal titjib fl-ippjanar baġitarju, għalkemm sar titjib sinifikanti meta mqabbel mas-sena finanzjarja 2012, li matulu l-Uffiċċju kiseb l-indipendenza finanzjarja tiegħu; jappella lill-Uffiċċju biex itejjeb aktar l-isforzi tiegħu għall-monitoraġġ tal-baġit fil-ġejjieni;
11. Jinnota bi tħassib li l-proċeduri ta' reklutaġġ juru nuqqas ta' trasparenza; jaqbel mal-kumment tal-Qorti li l-abbozzar tal-mistoqsijiet għall-intervisti u t-testijiet bil-miktub wara l-eżami tal-applikazzjonijiet iżid ir-riskju li l-mistoqsijiet jiġu influwenzati minn applikazzjonijiet individwali; jinnota, barra minn hekk, li kienet osservata diskrepanza f'waħda mill-proċeduri ta' reklutaġġ bejn kriterju ta' eliġibbiltà indikat fl-avviż ta' pożizzjoni vakanti u kriterju tal-għażla li jikkorrispondi miegħu; jappella lill-Uffiċċju biex jinforma lill-awtorità ta' kwittanza dwar il-passi li jkun ħa għall-prevenzjoni ta' sitwazzjonijiet simili fil-ġejjieni;
12. Jirrikonoxxi mill-Uffiċċju li kien konformi mal-kummenti tal-Qorti u biddel id-dikjarazzjoni ta' kunflitt ta' interess għall-Kumitati tal-Għażla sabiex tinkludi relazzjoni professjonali bħala kunflitt ta' interessi potenzjali;
13. Jirrikonoxxi mill-Uffiċċju li fl-2013 ġiet iffirmata politika dwar il-prevenzjoni u l-ġestjoni ta' kunflitti ta' interessi u li l-Bord ta' Tmexxija tagħha approvha; jinnota, barra minn hekk, li l-membri tal-Bord ta' Tmexxija u d-Direttur Eżekuttiv iffirmaw forom dwar il-kunflitti ta' interessi skont dik il-politika; jappella lill-Uffiċċju biex kemm il-politika tiegħu dwar il-kunflitti ta' interessi kif ukoll il-forom dwar il-kunflitti ta' interessi iffirmati mill-membri tal-Bord ta' Tmexxija u mid-Direttur Eżekuttiv jagħmilhom disponibbli għall-pubbliku;
14. Jinnota bi tħassib li 18 % tal-għadd totali ta' pagamenti saru wara l-limiti ta' żmien stabbiliti fir-regolament finanzjarju tal-Uffiċċju; jieħu nota mill-Uffiċċju li għalkemm in-numru ta' pagamenti tard naqas sa nofs l-2013, dawn reġgħu saru fl-aħħar tliet xhur tal-2013, minħabba ż-żieda konsiderevoli fix-xogħol fi tmiem is-sena; jilqa' l-proċeduri ġodda implimentati mill-Uffiċċju sabiex tonqos ir-rata ta' pagamenti tard; jappella lill-Uffiċċju biex jirrimedja din il-kwistjoni bħala kwistjoni ta' urġenza u jinforma lill-awtorità ta' kwittanza dwar l-effetti tal-miżuri meħuda;
15. Jirrikonoxxi mill-Uffiċċju li, fl-2013, is-Servizz ta' Awditjar Intern tal-Kummissjoni (IAS) wettaq rieżami limitat tal-implimentazzjoni ta' 16-il Standard ta' Kontroll Intern adottati mill-Bord ta' Tmexxija; jinnota li, abbażi tar-riżultati ta' dak ir-rieżami u minħabba l-istatus attwali ta' kontroll intern dwar l-attivitajiet operattivi tal-Uffiċċju u funzjonijiet ta' appoġġ amministrattiv, l-IAS ħareġ 18-il rakkomandazzjoni, sitta klassifikati bħala "Importanti Ħafna" u 12 bħala "Importanti";
16. Jieħu nota li l-Uffiċċju wettaq awtovalutazzjoni dwar l-istatus tal-implimentazzjoni tal-Istandards ta' Kontroll Intern f'Marzu 2013, li juri d-determinazzjoni tiegħu biex jifhem u jistabbilixxi ambjent ta' kontroll intern validu;
17. Jistabbilixxi mir-rapport tal-Qorti li sitta mis-16 il-Standard ta' Kontroll Intern għadhom ma ġewx implimentati kompletament; jirrikonoxxi li l-implimentazzjoni tagħhom għadha għaddejja u jappella lill-Uffiċċju biex jirrapporta lill-awtorità ta' kwittanza dwar ir-riżultati tagħha;
(1) Testi adottati ta' din id-data, P7_TA(2015)0130.